RESOLUCIÓN do 7 de xullo de 2023 pola que se adxudican os premios fin de carreira da Comunidade Autónoma de Galicia para o alumnado que rematou os seus estudos universitarios no ano 2022 nas universidades do Sistema universitario de Galicia (código de procedemento ED415A).
Consellería de Cultura, Educación, Formación Profesional e Universidades — III. Outras disposicións — 18/07/2023

Mediante a Orde do 15 de marzo de 2023 (Diario Oficial de Galicia do 27 de marzo de 2023) convocáronse os premios fin de carreira da Comunidade Autónoma de Galicia para o alumnado que rematou os seus estudos universitarios no ano 2022 nas universidades do Sistema universitario de Galicia.
De acordo co establecido no artigo 11 das bases da convocatoria, dende o día 23 de maio ao 5 de xuño de 2023 expuxéronse as listaxes provisionais de solicitudes admitidas e excluídas por documentación. Durante ese prazo, as persoas interesadas puideron emendar erros e a falta de documentación a través da sede electrónica da Xunta de Galicia (https://sede.xunta.gal) accedendo á Carpeta cidadá da persoa interesada e achegando, se for o caso, a documentación necesaria.
Transcorrido ese prazo, as solicitudes admitidas foron estudadas pola Comisión Avaliadora nomeada na propia orde de convocatoria.
En consecuencia, de acordo co establecido no artigo 14 das bases da convocatoria, e tendo en conta o informe-proposta elevado pola dita comisión, a través da Secretaría Xeral de Universidades, esta consellería
Artigo 1
Conceder o premio fin de carreira da Comunidade Autónoma de Galicia ao alumnado universitario que rematou os seus estudos no ano 2022 nas universidades do Sistema universitario de Galicia que se relaciona no anexo desta orde.
As persoas premiadas recibirán unha contribución en metálico de 3.500 euros e un diploma acreditativo desta distinción. O importe do premio estará suxeito ás retencións fiscais que legalmente correspondan.
Artigo 2
O aboamento dos premios farase efectivo mediante libramento único e directo na conta bancaria indicada pola persoa beneficiaria, da cal deberá ser titular.
Artigo 3
As persoas premiadas deberán remitir á Secretaría Xeral de Universidades o modelo 145 do imposto sobre a renda das persoas físicas a través da sede electrónica da Xunta de Galicia (https://sede.xunta.gal), accedendo á Carpeta cidadá da persoa interesada, nas dúas semanas seguintes á publicación da resolución da concesión dos premios no Diario Oficial de Galicia.
Artigo 4
Denegar o premio ao alumnado que se relaciona na listaxe das persoas non premiadas no anexo desta orde, pola causa que en cada caso se sinala.
Artigo 5
O incumprimento total ou parcial por parte das persoas beneficiarias de calquera das condicións establecidas na Orde de convocatoria do 15 de marzo de 2023 (Diario Oficial de Galicia do 27 de marzo) constituirá causa determinante de revogación do premio e do seu reintegro, total o parcial, por parte da persoa beneficiaria, segundo o disposto nos artigos 33 e seguintes da Lei 9/2007, do 13 de xuño, de subvencións de Galicia.
Artigo 6
Contra esta resolución, que esgota a vía administrativa, as persoas afectadas poderán interpoñer recurso potestativo de reposición ante o conselleiro de Cultura, Educación, Formación Profesional e Universidades no prazo dun mes contado a partir do día seguinte ao da publicación da resolución no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 7 de xullo de 2023
– Artes e Humanidades
– Ciencias
– Ciencias da Saúde
– Ciencias Sociais e Xurídicas
– Enxeñaría e Arquitectura
Listaxe de persoas non premiadas